Palo e e riling e e golaganeng le manane a peomolao a dira tebang le IKS mme a tla tsamaisiwa ke Mafapha a a mmalwa. DEAT e mo thulaganyong ya go diragatsa Molaotlhomo wa Bayotaebesithi. Molaotlhomo wa Bayotaebesithi o tlhokomela Bolaodi jwa Bosetšhaba jo bo tla nayang tumelelo ya phitlhelelo le kokoanyo le tiriso ya didiriswa tsa baeloji. Lefapha la tsa Kgwebisano le Intaseteri (DTI) (bona karolo 4.5) fa le tlhama molao le tla lebelela makala otlhe a tshireletso ya ditshwanelo tsa batshodi ba IK go akaretsa molao wa sui generis wa tshireletso mo go tlhokegang. Lefapha la Boitekanelo (DoH) le tlhamile Molaotlhomo wa Baitseanape ba Boitekanelo ba Setso le Molaotlhomo wa Taolo ya Ditlhare ka bobedi. Molaotlhomo wa Baitseanape ba Boitekanelo ba Setso o tlamela tshimololo ya Khansele ya Sebakanyana ya Rephaboliki ya Aforika Borwa ya Baitseanape ba Boitekanelo ba Setso, letlhomeso la go netefatsa tsamaiso e e siameng, polokego le tekatekanyo ya ditirelo tsa boitekanelo ba setso; go tlamela taolo ya boikwadiso, katiso le tiragatso ya Baitseanape ba Boitekanelo ba Setso. Go ya ka Molao wa Didiriswa tsa Boswa jwa Bosetšhaba Lefapha la Botsweretshi le Setso (DAC) le ka tsamaisa tsweletso ya IK jaaka karolo ya boswa jo bo sa tshwaregeng le jo bo tshwaregang mo Setso sa molomo se golagantsweng le boswa jo bo tshelang.